text: Flaskekast mod betjent sender 19-årig syrer bag tremmer
  21 januar 2017 kl. 05.17
  En ung mand er fredag blevet varetægtsfængslet i fire uger sigtet for at have kastet en flaske mod politiet i Horsens. 
  En 19-årig mand, der er syrisk statsborger, er fredag blevet varetægtsfængslet i fire uger.
  Manden er sigtet for at have kastet en flaske mod politiet natten til søndag den 11. december sidste år på Mælketorvet i Horsens. Det oplyser Sydøstjyllands Politi i en pressemeddelelse.
  Flaskekastet skete omkring klokken 04.30, og en 26-årig betjent blev efterfølgende syet med 24 sting.
  - Flasken rammer kanten af politibilen og bliver splintret. Glasset rammer efterfølgende betjenten, der sidder i patruljevognen, fortalte Kent Midtgaard Hansen, vagtchef ved Sydøstjyllands Politi, til TV SYD den 11. december om episoden.
  Den 19-årige mand er bosiddende i Horsens. Han har anket varetægtsfængslingen til landsretten.
  
  